Diari Oficial de la Generalitat Valenciana


Sumari del DOGV 5566, del 30-07-2007 (2007/9917)

DECRET 123/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Turisme.
-------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/123/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9917


Data del document
:   27-07-2007

Organisme emissor
:   Conselleria de Turisme

Tipus de document
:   Decret

Anàlisi jurídica

 Descriptors 

:   * Conselleria Turisme
    * legislació
    * reglament intern
    * administració regional

DECRET 123/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Turisme. [2007/9917]  
El Decret 7/2007, de 28 de juny, del president de la Generalitat, determina el nombre i la denominació de les conselleries amb competències executives en què s'organitza l'administració de la Generalitat i establix la seua estructura orgànica bàsica, i entre les quals s'inclou la conselleria de Turisme.  
En el moment actual cal dictar una norma que regule l'estructura orgànica i funcional de la conselleria de Turisme i que determine les funcions que s'atribuïxen als òrgans superiors i centres directius que la componen, així com el de les unitats administratives de rang superior que s'adscriuen a cadascun d'ells.  
Per tot això, de conformitat amb el que establixen els articles 28 f) i 64 de la Llei del Consell, segons la redacció donada per la Llei 12/2007, de 20 de març, de la Generalitat, a proposta de la consellera de Turisme i amb la deliberació prèvia del Consell de la Generalitat, en la reunió del dia 27 de juliol de 2007,   
DECRETE:  
TÍTOL I  
Disposicions generals  
Article 1  
La conselleria de Turisme és el màxim òrgan encarregat de la direcció i execució de la política del Consell de la Generalitat en matèria de turisme i exercix les competències que legalment té atribuïdes a l'efecte.  
Article 2  
Territorialment, la conselleria de Turisme s'organitza en servicis centrals i servicis territorials. Els servicis centrals tenen competència sobretot el territori de la Comunitat Valenciana.  
Els servicis territorials d'àmbit provincial són l'expressió organitzativa del principi de desconcentració que regix l'activitat administrativa de la conselleria. Al capdavant dels servicis territorials de cada província existirà una direcció de servici territorial de la conselleria de Turisme amb dependència orgànica de la Sotssecretaria.   
Article 3  
1. Sota l'autoritat del/la conseller/a, la conselleria de Turisme està integrada pels òrgans superiors i de nivell directiu següents:  
La Secretaria Autonòmica de Turisme.  
La Sotssecretaria.  
La Direcció General de Turisme d'Interior.  
2. Adscrita a la conselleria de Turisme i sota la directa autoritat del/la conseller/a, s'enquadra l'entitat de dret públic Agència Valenciana del Turisme.  
TÍTOL II  
De l'estructura i les funcions dels òrgans superiors,   
directius i servicis centrals de la conselleria  
CAPÍTOL I  
Del/la conseller/a  
Article 4  
1. El/la conseller/a com a màxima autoritat de la conselleria, ostenta totes les competències inherents al seu càrrec i expressament té atribuïdes les funcions següents:  
Proposar al Consell el nomenament i cessament dels alts càrrecs del departament.  
Preparar i presentar al Consell els avantprojectes de llei, propostes d'acord i projectes de decret relatius a les qüestions pròpies del departament, i referendar-los una vegada aprovats.  
Formular motivadament els avantprojectes del pressupost de la conselleria.  
Exercir la potestat reglamentària en les matèries pròpies de la conselleria, en forma d'ordes.  
Proposar al Consell, per a la seua aprovació, l'estructura i organització de la conselleria.  
Executar els acords del Consell en el marc de les seues competències.  
Resoldre els recursos que s'interposen contra les resolucions dels organismes o autoritats de la conselleria que no estiguen adscrits a una secretaria autonòmica, o els d'esta quan no esgoten la via administrativa, tret de les excepcions establides en les lleis.  
Resoldre els conflictes d'atribucions que sorgisquen entre els distints òrgans i autoritats de la conselleria.  
Exercir la direcció, iniciativa, inspecció i la resta de funcions que li corresponguen respecte als organismes, entitats i societats adscrits a la conselleria.  
Disposar de les despeses pròpies dels servicis de la conselleria dins dels límits legals i pressupostaris i disposar del crèdit exigible i fer la corresponent proposta de pagament.  
Exercir les facultats ordinàries en matèria de contractació administrativa dins dels límits legals i pressupostaris.  
Atorgar o proposar, si s'escau, les recompenses que procedisquen i exercitar les potestats disciplinàries i correctives d'acord amb les disposicions vigents.  
Qualssevol altres facultats que li atribuïren les lleis, els reglaments, el Consell o el/la president/a de la Generalitat.  
2. En els casos d'absència o malaltia del/ la titular del departament, s'aplicarà el que disposa l'apartat i) de l'art. 12 de la Llei de la Generalitat 5/1983, de 30 de desembre, del Consell. Fins que se'n resolga la substitució, les funcions com a titular del departament seran exercides temporalment pel/la titular de la secretaria autonòmica, excepció de les que corresponen com a membre del Consell, seguint l'orde de prelació previst en l'art. 3.1 del present Decret.  
Este orde s'aplicarà, igualment, a l'efecte de la substitució, per a la Secretaria Autonòmica i la Sotssecretaria.  
El/la titular de la Direcció General serà substituït/da pel/la titular de la Sotssecretaria.  
El que establixen els paràgrafs anteriors s'entén sense perjuí del que, si fa el cas, dispose el/la conseller/a mitjançant una resolució.  
Article 5  
1. El Consell de Direcció és l'òrgan col·legiat d'assessorament i assistència al conseller/a en l'elaboració, coordinació i execució del programa d'actuacions del departament. Sota la presidència del/la titular de la conselleria, el Consell de Direcció, està integrat pels/les titulars de la Secretaria Autonòmica, Sotssecretaria, de la Direcció General i el/la director/a del Gabinet del/la conseller/a, qui exercirà la secretaria del Consell.  
2. A les sessions del Consell de Direcció podran assistir, a més, els/les directors/es, caps o responsables de centres, òrgans, unitats o ens adscrits al departament, quan el/la conseller/a ho estime convenient.  
3. El Consell de Direcció pot reunir-se en ple o en comissions. Es podran constituir totes les comissions que acorde el/la titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.  
4. Igualment, el/la conseller/a pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.  
Article 6  
Directament adscrit al/la conseller/a hi ha un Gabinet, com a òrgan d'assistència i suport, el qual realitzarà les funcions que aquell o aquella li encomane.  
CAPÍTOL II  
De la Secretaria Autonòmica  
Secció primera  
De la Secretaria Autonòmica de Turisme  
Article 7  
A la Secretaria Autonòmica de Turisme li correspon dirigir i coordinar els centres directius que s'adscriguen sota la seua dependència així com les unitats administratives integrades.  
Article 8  
1. La Secretaria Autonòmica de Turisme exercirà les funcions que li atribuïx l'article 68 de la Llei del Consell en matèria de control i supervisió de l'activitat i funcionament de l'Agència Valenciana del Turisme i política turística.  
2. De la Secretaria Autonòmica de Turisme depén la Direcció General de Turisme d'Interior.  
Secció segona  
De la Direcció General de Turisme d'Interior  
Article 9  
1. La Direcció General de Turisme d'Interior és el centre directiu dependent de la Secretaria Autonòmica de Turisme al qual correspon l'elaboració, execució i impuls d'accions de promoció i desplegament del turisme rural i d'interior, ecoturisme i turisme cultural i esportiu de la Comunitat Valenciana.  
2. Especialment li correspon exercir les funcions següents:  
Elaboració, gestió i programació de plans i estudis relacionats amb el turisme rural i d'interior, ecoturisme i turisme cultural i esportiu.  
Elaboració de convenis o altres formes de col·laboració, així com els projectes normatius que afavorisquen el turisme rural i d'interior, ecoturisme i turisme cultural i esportiu.  
El foment d'activitats i servicis en matèria de turisme rural i d'interior, ecoturisme i turisme cultural i esportiu.  
Aquelles altres funcions que corresponguen a la Direcció General en matèries de la seua competència i aquelles que li siguen delegades.  
CAPÍTOL III  
De la Sotssecretaria  
Article 10  
1. Sota la directa dependència del/la conseller/a, la Sotssecretaria durà a terme la inspecció de tots els servicis del seu àmbit i funcionalment dels de l'Agència Valenciana del Turisme, i ostenta la direcció de tot el personal.  
2. Igualment, la Sotssecretaria té la competència respecte als servicis comuns, la supervisió i recopilació de documents, i l'assistència en les matèries pròpies de cada conselleria, especialment per a:   
Elaborar projectes o plans d'actuació i programes de necessitats la conselleria.  
Prestar assistència tècnica al/la conseller/a, secretari/a autonòmic/a i director/a general en tot el que requerisquen i exercir la coordinació general dels centres directius de la conselleria i dels organismes, entitats i societats que en depenen.  
Informar el personal directiu de la conselleria de la procedència legal i viabilitat econòmica dels seus programes d'actuacions.  
Informar els assumptes que el/la conseller/a haja de sotmetre al Consell de la Generalitat o al/la president/a.  
Proposar la reforma que s'encamine a millorar i perfeccionar els servicis dels distints centres de la conselleria, i preparar tot el relatiu a l'organització i mètode de treball, atenent principalment als seus costos i rendiments.  
Proposar les normes generals sobre l'adquisició de material i totes les disposicions que afecten el funcionament dels servicis.  
Preparar compilacions de les disposicions vigents que afecten el Consell de la Generalitat, proposar les refoses i revisions dels textos legals que es consideren oportunes i cuidar de les publicacions tècniques, periòdiques o no, de la conselleria.  
Dirigir i facilitar la formació d'estadístiques sobre les matèries de competència del Consell de la Generalitat, en allò que afecte la conselleria, en col·laboració amb l'Institut Valencià d'Estadística i l'Institut Nacional d'Estadística o altres organismes que es consideren convenients.  
Dirigir i supervisar la gestió de la Secretaria General Administrativa.  
Qualsevol altra competència que siga inherent als servicis comuns de la conselleria i les que li siguen atribuïdes per la normativa vigent.  
Article 11  
1. Depén directament de la Sotssecretaria la Secretaria General Administrativa.  
2. En la Secretaria General Administrativa, tant en l'àmbit de la conselleria com en la seua relació funcional amb l'Agència Valenciana del Turisme, s'enquadren les funcions relacionades amb les matèries següents:  
Direcció i impuls de la informatització dels servicis.  
Seguiment, gestió i tramitació de l'execució pressupostària.  
Tramitació d'expedients de contractació i seguiment de l'execució.  
Personal.  
Assumptes generals.  
Registre general, arxiu i oficines d'informació i d'iniciatives i reclamacions.  
Estudi dels processos, estructures i mètodes de treball.  
Racionalització dels procediments administratius i d'instruments de gestió.  
Estudi i proposta sobre normalització de material i documentació.  
Estudis i informes tècnics i econòmics.  
Manteniment, tractament i interpretació de fonts i dades estadístiques.  
Seguiment i control de l'activitat parlamentària.  
Biblioteca.  
3. La Sotssecretaria coordinarà la labor d'assistència jurídica a la conselleria i a l'Agència Valenciana del Turisme, la qual es prestarà d'acord amb el que disposa la Llei 10/2005, de 9 de desembre, d'Assistència Jurídica a la Generalitat i en el Conveni d'Assistència Jurídica entre el Consell i l'Agència Valenciana del Turisme.  
TÍTOL III  
De l'organització territorial  
Article 12  
Els servicis territorials de la conselleria de Turisme assumixen la representació de la conselleria en el seu respectiu àmbit territorial i els correspon la direcció i coordinació de les unitats administratives del seu àmbit provincial i, en particular, les funcions que li siguen encomanades o atribuïdes reglamentàriament.  
DISPOSICIONS ADDICIONALS  
Primera  
En els supòsits de vacant en la titularitat d'algun dels òrgans establits pel present Decret, podrà acordar-se l'acumulació de les funcions que li corresponen a un altre o altres òrgans.  
Segona  
Es faculta el/la conseller/a de Turisme per a dictar totes les disposicions que requerisca el desplegament i execució del present Decret, en compliment del que disposa l'art. 65 de la Llei del Consell i per a establir aquelles relacions funcionals i orgàniques que calguen per a la millor coordinació del personal i les unitats administratives de la conselleria de Turisme i l'Agència Valenciana del Turisme com a entitat de dret públic adscrita a esta.  
DISPOSICIÓ DEROGATÒRIA  
Única  
Queda derogat el Decret 185/2004, d'1 d'octubre, del Consell de la Generalitat, pel qual s'aprova el Reglament Orgànic de la conselleria de Turisme i totes les disposicions que del mateix rang o d'un rang inferior s'oposen al que establix el present Decret.  
DISPOSICIÓ FINAL  
Única  
El present Decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 27 de juliol de 2007.  
El president de la Generalitat,  
Francisco Camps Ortiz  
La consellera de Turisme,  
Angélica Such Ronda


Còpia Permalink ELI